B. Bugár, podpredseda NR SR: (2003-02-27):
(Hlasovanie.) Prítomných je 107 poslancov, za 106, zdržal sa 1. Konštatujem, že sme navrhované uznesenie schválili. Ďakujem vám za trpezlivosť. Takže na základe žiadosti a požiadavky troch klubov vyhlasujem prestávku do 17.00 hodiny. (Prerušenie rokovania o 16.27 hodine.) (Pokračovanie rokovania o 17.10 hodine.) P. Rusko, podpredseda NR SR: Pátra sa po pánovi poslancovi Drgoncovi. Dobre, ďakujem. (Smiech v sále.) Takže, vážené poslankyne, vážení poslanci, nasleduje druhé... (Ruch v sále.) Poprosím vás o pokoj v sále, páni kolegovia, začíname rokovanie. Nasleduje druhé čítanie o návrhu poslanca Národnej rady Slovenskej republiky Jána Drgonca na vydanie zákona, ktorým sa mení a dopĺňa zákon Národnej rady Slovenskej republiky č. 1/1993 Z. z. o Zbierke zákonov v znení neskorších predpisov . Návrh zákona ste dostali pred prvým čítaním ako tlač 95 a spoločnú správu výborov máte ako tlač 95a. Nech sa páči, pán poslanec Drgonec, odôvodnite návrh zákona. J. Drgonec, poslanec: Ďakujem pekne za slovo. Dámy a páni, vynasnažím sa hovoriť tak, aby moje vystúpenie nebolo dlhšie, než je navrhnutá novela zákona o Zbierke zákonov. Čiže z hľadiska predkladaného návrhu ide o dve úpravy. Ide po prvé o takú úpravu zákona o Zbierke zákonov, aby sa v nej bez právnych komplikácií dal zverejniť výsledok návrhu prijatého v referende, ide teda o realizáciu ustanovenia čl. 98 ods. 2 ústavy, podľa ktorého návrhy prijaté v referende vyhlási Národná rada Slovenskej republiky rovnako ako zákon. Z hľadiska skutkového stavu alebo z hľadiska platnej právnej úpravy dnes právna úprava výslovne nepamätá na uverejnenie návrhu prijatého v referende, čo by mohlo mať za následok nepríjemné komplikácie vo chvíli, keď po referende – a dnes jedno referendum už vyhlásené máme – by sa zrazu zistilo, že v súlade s ústavou a v súlade so zákonom taký návrh nie je možné vyhlásiť. Druhá záležitosť je novelizácia § 6 ods. 2 zákona o Zbierke zákonov, ja vám prečítam to ustanovenie: „Ak má medzinárodná zmluva prednosť pred zákonmi, súčasťou oznámenia o uzavretí medzinárodnej zmluvy je rozhodnutie Národnej rady Slovenskej republiky o tejto skutočnosti, prílohou oznámenia je doložka prednosti tejto medzinárodnej zmluvy pred zákonmi.“ Môj návrh je vypustiť formuláciu „prílohou oznámenia je doložka prednosti tejto medzinárodnej zmluvy pred zákonmi“, a to z toho dôvodu, že v Zbierke zákonov podľa legislatívnych pravidiel Národnej rady, ide o uznesenie č. 19/1997 Z. z., v čl. 4 ods. 1 sa uvádza, že právne texty majú mať normatívny obsah. Táto formulácia nemá normatívny obsah, ale mohla by mať závažné negatívne dosahy na uplatňovanie medzinárodných zmlúv na území Slovenskej republiky. Z toho dôvodu navrhujem túto časť formulácie vypustiť. Keďže som sľuboval, že sa budem usilovať nehovoriť dlhšie, než je samotný návrh zmeny zákona, v tejto chvíli, pán predsedajúci, ďakujem za pozornosť vám aj všetkým a odovzdal by som slovo spravodajcovi výboru. P. Rusko, podpredseda NR SR: Ďakujem pekne za uvedenie návrhu. Poprosím spoločného spravodajcu z ústavnoprávneho výboru pána poslanca Petra Miššíka, aby informoval Národnú radu o výsledku rokovania výborov o tomto návrhu zákona a aby odôvodnil návrh a stanovisko gestorského výboru.